A BIZOTTSÁG 81/2005/EK RENDELETE
(2005. január 19.)
a tagsággal nem rendelkező országokból behozott komlót kísérő tanúsítványoknak a közösségi igazolásokkal való egyenértékűségéről szóló 3077/78/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a komló piacának közös szervezéséről szóló, 1971. július 26-i 1696/71/EGK tanácsi rendeletre (1), és különösen annak 5. cikke (2) bekezdésére,
mivel:
(1)
A 3077/78/EGK bizottsági rendelet (2) a tagsággal nem rendelkező országok tekintetében megállapította azokat a hivatalokat, amelyek jogosultak a komlót és az ezen országokból importált komlóból készült termékeket kísérő, az 1696/71/EGK rendelet 2. cikkében előírt igazolással egyenértékűként elismert tanúsítványok kiadására.
(2)
A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország. Szlovénia és Szlovákia Európai Unióhoz történő csatlakozását követően ezen új tagországok hivatalainak nem kell a 3077/78/EGK rendelet mellékletének listáján szerepelnie.
(3)
Ebből következően szükséges a 3077/78/EGK rendelet módosítása.
(4)
Az e rendeletben előírt intézkedések összhangban vannak a Komlópiaci Irányítóbizottság véleményével,
ELFOGADTA EZT A RENDELETET:
1. cikk
A 3077/78/EGK rendelet melléklete helyére e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. január 19-én.